కంట్రోల్ ఛార్టింగ్ సిస్టమ్‌ను ఆవిష్కరించనున్న రైల్వేస్
న్యూఢిల్లీ (ఏజెన్సీ) | Selvi| Last Modified      సోమవారం,  5 నవంబరు 2007 (12:45 IST)
ఐటీ ఆధారిత కంట్రోల్ ఛార్టింగ్ సిస్టమ్ (సీసీఎస్)ను త్వరలో రైల్వేశాఖ ఆవిష్కరించనుంది. ఇందులో భాగంగా జాతీయ రైళ్ల రాకపోకలు, సమాచార కేంద్రాలను అత్యాధునిక సాంకేతిక పరిజ్ఞానంతో ప్రారంభించనున్నట్లు రైల్వేశాఖ అధికారిక వర్గాలు తెలిపాయి. దీనికోసం రైల్వేశాఖ రూ. 86 కోట్ల వ్యయంతో దేశవ్యాప్తంగా సీసీఎస్‌ను ప్రవేశపెట్టనుంది.
సమాచారాలను త్వరితంగా అందించే దిశగా ఏర్పాటు చేయనున్న ఈ విధానంతో రైళ్ల రాకపోకల వివరాలు.. తదితర అంశాలను ప్రయాణికులు సులభంగా తెలుసుకోవచ్చునని కేంద్ర రైల్వే సమాచార శాఖ మేనేజింగ్ డైరక్టర్ మాధవ్ పట్నాక్ విలేకరులతో చెప్పారు.
అంతేకాకుండా 10వేల రైళ్ళ రాకపోకల ఛార్ట్ వివరాలను బిగ్ స్క్రీన్‌లతో ఏర్పాటు చేయనున్నామని అన్నారు. డిసెంబరులో ఈ విధానం అన్నీ రైల్వేస్టేషన్లలో ప్రారంభించేందుకు సన్నాహాలు జరుగుతున్నాయని వివరించారు.
అత్యాధునిక టెక్నాలజీతో ప్రారంభించే ఈ ప్రక్రియలకు ప్రముఖ ఐటీ రంగ సంస్థలైన విప్రో, సీఆర్ఐఎస్‌లు సంయుక్తంగా తమ చర్యలను చేపట్టనున్నాయని పట్నాక్ అన్నారు.
సంబంధిత వార్తలు